title: Deċiżjoni tal-Kunsill 2011/621/PESK tal- 21 ta' Settembru 2011 li testendi l-mandat tar-Rappreżentant Speċjali tal-Unjoni Ewropea għall-Unjoni Afrikana

text:
               21.9.2011

               MT

               Il-Ġurnal Uffiċjali tal-Unjoni Ewropea

               L 243/19

         DEĊIŻJONI TAL-KUNSILL 2011/621/PESK
   tal-21 ta' Settembru 2011
   li testendi l-mandat tar-Rappreżentant Speċjali tal-Unjoni Ewropea għall-Unjoni Afrikana
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28, l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-6 ta' Diċembru 2007, il-Kunsill adotta l-Azzjoni Konġunta 2007/805/PESK (1) li taħtar lis-Sur Koen VERVAEKE bħala Rappreżentant Speċjali tal-Unjoni Ewropea ("RSUE") għall-Unjoni Afrikana (UA). Il-mandat tiegħu skada fil-31 ta' Awwissu 2011.

               (2)

               Għalhekk, il-mandat tar-RSUE għandu jiġi estiż mill-1 ta' Settembru 2011 sat-30 ta' Ġunju 2012.

               (3)

               Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Koen VERVAEKE bħala RSUE għall-UA huwa b'dan estiż sat-30 ta' Ġunju 2012. Il-mandat tar-RSUE jista' jintemm qabel, jekk il-Kunsill jiddeċiedi hekk, fuq rakkomandazzjoni tar-Rappreżentant Għoli ("RGħ").
   Artikolu 2
   Objettivi ta' politika
   Il-mandat tar-RSUE għandu jkun ibbażat fuq objettivi ta' politika tal-UE komprensivi b'appoġġ għall-isforzi Afrikani għall-bini ta' futur paċifiku, demokratiku u prosperuż kif stabbilit fl-Istrateġija Konġunta Afrika-UE. Dawn l-objettivi jinkludu:

               (a)

               it-tisħiħ tad-djalogu politiku tal-UE u relazzjoni usa' mal-UA;

               (b)

               it-tisħiħ tas-sħubija UE-UA fl-oqsma kollha msemmijin fl-Istrateġija Konġunta Afrika-UE, b'kontribut għall-iżvilupp u l-implimentazzjoni tal-Istrateġija Konġunta Afrika-UE fi sħubija mal-UA, b'rispett għall-prinċipju ta' appartenenza Afrikana u b'ħidma aktar mill-qrib mar-rappreżentanti Afrikani f'fora multilaterali f'koordinazzjoni mas-sieħba multilaterali;

               (c)

               il-ħidma mal-UA u l-provvista ta' appoġġ lilha permezz tal-appoġġ għall-iżvilupp istituzzjonali u t-tisħiħ tar-relazzjoni bejn l-Istituzzjonijiet tal-UE u tal-UA, inkluż permezz ta' assistenza għall-iżvilupp, għall-promozzjoni ta':

                           —

                           il-paċi u s-sigurtà: il-previżjoni, il-prevenzjoni, il-ġestjoni, il-medjazzjoni u r-riżoluzzjoni tal-konflitti, l-appoġġ għal sforzi biex jiġu promossi l-paċi u l-istabbiltà, l-appoġġ għar-rikostruzzjoni wara l-konflitti,

                           —

                           id-drittijiet tal-bniedem u l-governanza: il-promozzjoni u l-protezzjoni tad-drittijiet tal-bniedem; il-promozzjoni tal-libertajiet fundamentali u r-rispett għall-istat tad-dritt; l-appoġġ, permezz ta' djalogu politiku u assistenza finanzjarja u teknika, għall-isforzi Afrikani għall-monitoraġġ u t-titjib tal-governanza; l-appoġġ għat-tkabbir ta' demokrazija parteċipattiva u r-responsabbiltà; l-appoġġ għall-ġlieda kontra l-korruzzjoni u l-kriminalità organizzata u l-promozzjoni ulterjuri tal-isforzi biex tiġi indirizzata l-kwistjoni tat-tfal u l-konflitti armati fl-aspetti kollha tagħha,

                           —

                           it-tkabbir sostenibbli, l-integrazzjoni reġjonali u l-kummerċ: l-appoġġ għall-isforzi lejn l-interkonnettività u l-faċilitazzjoni tal-aċċess tan-nies għall-ilma u l-iġjene, l-enerġija u t-teknoloġija tal-informazzjoni; il-promozzjoni ta' qafas tan-negozju legali stabbli, effiċjenti u armonizzat; l-assistenza biex l-Afrika tiġi integrata fis-sistema dinjija tal-kummerċ, l-assistenza lill-pajjiżi Afrikani biex jikkonformaw mar-regoli u l-istandards tal-UE; l-appoġġ lill-Afrika fil-ġlieda kontra l-effetti tat-tibdil fil-klima,

                           —

                           l-investiment fin-nies: l-appoġġ tal-isforzi fl-oqsma tal-ugwaljanza bejn is-sessi, is-saħħa, is-sigurtà tal-ikel u l-edukazzjoni, il-promozzjoni ta' programmi ta' skambju, netwerks ta' universitajiet u ċentri ta' eċċellenza, l-indirizzar tal-kawżi fundamentali tal-migrazzjoni.

         Barra minn hekk, ir-RSUE ser ikollu rwol ċentrali fl-implimentazzjoni tal-Istrateġija Konġunta Afrika-UE li hija maħsuba biex tiżviluppa u tikkonsolida ulterjorment is-sħubija strateġika bejn l-Afrika u l-UE.
   Artikolu 3
   Mandat
   Sabiex jinkisbu l-aspetti tal-Politika Estera u ta' Sigurtà Komuni (PESK)/Politika ta' Sigurtà u Difiża Komuni (PSDK) tal-objettivi msemmijin fl-Artikolu 2, il-mandat tar-RSUE għandu jkun li:

               (a)

               isaħħaħ l-influwenza ġenerali tal-UE fi, u l-koordinazzjoni ta', id-djalogu mal-UA u l-Kummissjoni tagħha f'Addis Ababa, dwar il-firxa sħiħa ta' kwistjonijiet tal-PESK/PSDK koperti mir-relazzjoni UE-UA, b'mod partikolari s-Sħubija ta' Paċi u Sigurtà u l-appoġġ għall-operazzjonalizzazzjoni tal-Arkitettura Afrikana għall-Paċi u s-Sigurtà;

               (b)

               jiżgura livell adatt ta' rappreżentazzjoni politika, li tirrifletti l-importanza tal-UE bħala sieħba politika, finanzjarja u istituzzjonali tal-UA, u l-avvanz f'dik is-sħubija li jkun sar neċessarju minħabba l-profil politiku li qed jikber tal-UA fix-xena dinjija;

               (c)

               jekk il-Kunsill jiddeċiedi hekk, jirrappreżenta l-pożizzjonijiet u l-linji politiċi tal-UE, meta l-UA jkollha rwol prinċipali f'sitwazzjoni ta' kriżi li għaliha ma jkun inħatar l-ebda RSUE;

               (d)

               jgħin fil-kisba ta' koerenza, konsistenza u koordinazzjoni aħjar tal-linji politiċi u l-azzjonijiet tal-UE fir-rigward tal-UA, u jikkontribwixxi sabiex tittejjeb il-koordinazzjoni tal-grupp usa' ta' msieħba u r-relazzjoni tiegħu mal-UA;

               (e)

               jikkontribwixxi għall-implimentazzjoni tal-politika tal-UE dwar id-drittijiet tal-bniedem rilevanti għall-UA, inklużi l-Linji Gwida tal-UE dwar id-drittijiet tal-bniedem, b'mod partikolari l-Linji Gwida tal-UE dwar it-Tfal u l-Konflitti Armati kif ukoll dwar il-vjolenza kontra n-nisa u l-bniet u l-ġlieda kontra kull forma ta' diskriminazzjoni kontrihom, u l-politika tal-UE dwar in-Nisa, il-Paċi u s-Sigurtà;

               (f)

               isegwi mill-qrib, u jirrapporta dwar, l-iżviluppi rilevanti kollha fil-livell tal-UA;

               (g)

               iżomm kuntatt mill-qrib mal-Kummissjoni tal-UA, ma' organi oħra tal-UA, ma' missjonijiet ta' organizzazzjonijiet Subreġjonali Afrikani għall-UA u l-missjonijiet tal-Istati Membri tal-UA għall-UA;

               (h)

               jiffaċilita r-relazzjonijiet u l-kooperazzjoni bejn l-UA u l-organizzazzjonijiet Subreġjonali Afrikani speċjalment f'dawk l-oqsma fejn l-UE qed tipprovdi appoġġ;

               (i)

               joffri pariri u jipprovdi appoġġ lill-UA fuq talba fl-oqsma deskritti fl-Istrateġija Konġunta Afrika-UE;

               (j)

               fuq talba, joffri pariri u jipprovdi appoġġ għall-bini tal-kapaċitajiet ta' maniġġar ta' kriżijiet tal-UA;

               (k)

               abbażi ta' diviżjoni ċara tal-kompiti, jikkoordina ma', u jappoġġa, l-azzjonijiet tar-RSUE li għandhom mandati fl-Istati Membri/ir-Reġjuni tal-UA; u

               (l)

               jżomm kuntatti mill-qrib u jippromovi l-koordinazzjoni ma' msieħba internazzjonali prinċipali tal-UA preżenti f'Addis Ababa, speċjalment in-Nazzjonijiet Uniti, iżda wkoll ma' atturi mhux statali dwar il-firxa sħiħa ta' kwistjonijiet tal-PESK/PSDK koperti mis-sħubija UE-UA.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, waqt li jaġixxi taħt l-awtorità tar-RGħ.
   2.   Il-Kumitat Politiku u ta' Sigurtà ("KPS") għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna ("SEAE").
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Settembru 2011 sat-30 ta' Ġunju 2012 għandu jkun ta' EUR 715 000.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull infiq.
   Artikolu 6
   Kostituzzjoni u kompożizzjoni tat-tim
   1.   Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tat-tim tiegħu. It-tim għandu jinkludi t-tagħrif espert dwar kwistjonijiet speċifiċi ta' politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru tal-UE, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri għall-istituzzjonijiet tal-Unjoni jew is-SEAE jistgħu wkoll jiġu assenjati lir-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru mandanti, l-istituzzjoni tal-Unjoni jew is-SEAE u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tiegħu
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u l-membri tal-persunal tiegħu għandhom jiġu miftehmin mal-parti/partijiet, ospitanti kif adatt. L-Istati Membri u l-Kummissjoni għandhom jagħtu l-appoġġ kollu meħtieġ għal dan l-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tat-tim tiegħu għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2011/292/UE tal-31 ta' Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, kif adatt, għandhom jipprovdu appoġġ loġistiku fir-reġjun.
   Artikolu 10
   Sigurtà
   Konformement mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operazzjonali taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, konformement mal-mandat tiegħu u abbażi tas-sitwazzjoni ta' sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu taħt l-awtorità diretta tiegħu, notevolment billi:

               (a)

               jiġi stabbilit pjan ta' sigurtà li jkun speċifiku għall-missjoni, li jipprevedi miżuri ta' sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, u l-immaniġġar ta' inċidenti ta' sigurtà, u li jipprevedi pjan ta' kontinġenza u pjan ta' evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni għal riskju għoli kif meħtieġ mill-kondizzjonijiet fiż-żona tal-missjoni;

               (c)

               jiżgura li l-membri kollha tal-iskwadra tiegħu li jkunu ser jiġu skjerati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni;

               (d)

               jiżgura li jiġu implimentati r-rakkomandazzjonijiet kollha maqbula, magħmula wara valutazzjonijiet regolari ta' sigurtà, u jippreżenta lill-Kunsill, lill-Kummissjoni u lir-RGħ rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rapportar
   Ir-RSUE għandu jipprovdi regolarment lir-RGħ u lill-KPS b'rapporti orali u bil-miktub. Ir-RSUE għandu jippreżenta wkoll rapport, kif meħtieġ, lill-gruppi ta' ħidma tal-Kunsill. Rapporti regolari bil-miktub għandhom jiġu ċċirkolati permezz tan-netwerk COREU. Fuq ir-rakkomandazzjoni tar-RGħ jew tal-KPS, ir-RSUE jista' jipprovdi rapporti lill-Kunsill Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromovi l-koordinazzjoni politika ġenerali tal-Unjoni. Huwa għandu jgħin fl-iżgurar li l-istrumenti kollha tal-Unjoni fil-post jintużaw b'mod koerenti sabiex jinkisbu l-objettivi ta' politika tal-Unjoni. L-attivitajiet tar-RSUE għandhom ikunu koordinati ma' dawk tal- Kummissjoni, kif ukoll ma' dawk ta' RSUE oħrajn attivi fir-reġjun skont ma' jkun il-każ. Ir-RSUE għandu jipprovdi aġġornamenti regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandha tinżamm kooperazzjoni mal-Kapijiet tad-delegazzjonijiet tal-Unjoni u mal-Kapijiet ta' Missjoni tal-Istati Membri li għandhom jagħmlu mill-aħjar sabiex jassistu lir-RSUE fl-implimentazzjoni tal-mandat. Ir-RSUE għandu jikkollabora wkoll ma' atturi internazzjonali u reġjonali oħra fuq il-post.
   Artikolu 13
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lill-Kunsill, lill-Kummissjoni u lir-RGħ rapport ta' progress fl-aħħar ta' Jannar 2012 u rapport komprensiv dwar l-implimentazzjoni tal-mandat fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mill-1 ta' Settembru 2011.

      Magħmul fi Brussell, il-21 ta’ Settembru 2011.

            Għall-Kunsill

            Il-President

         M. SAWICKI

      (1)  ĠU L 323, 8.12.2007, p. 45.

      (2)  ĠU L 141, 27.5.2011, p. 17.


title: 2012/545/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima II — Il-Kunsill#Riżoluzzjoni tal-Parlament Ewropew tal- 10 ta’ Mejju 2012 li tinkludi il-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima II — Il-Kunsill

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/22

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima II — Il-Kunsill
   (2012/545/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropeja għas-sena finanzjarja 2010 — (COM(2011) 473 — C7-0258/2011) (2),

               —

               wara li kkunsidra r-rapport annwali tal-Kunsill għall-awtorità ta’ kwittanza dwar l-awditjar intern imwettaq fis-sena 2010,

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet li jkunu qed jiġu awditjati (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

               —

               wara li kkunsidra d-Deċiżjoni Nru 31/2008 tas-Segretarju Ġenerali tal-Kunsill/Rappreżentant Għoli għall-Politika Barranija u tas-Sigurtà Komuni dwar ir-rimborż tal-ispejjeż tal-ivvjaġġar tad-delegati tal-Membri tal-Kunsill (6),

               —

               wara li kkunsidra l-Ftehim Interistituzzjonali bejn il-Parlament Ewropew, il-Kunsill u l-Kummissjoni tas-17 ta’ Mejju 2006 dwar id-dixxiplina baġitarja u l-ġestjoni finanzjarja soda (7),

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0095/2012),

               1.

               Jiddiferixxi d-deċiżjoni tiegħu dwar l-għoti ta’ kwittanza lis-Segretarju Ġenerali tal-Kunsill dwar l-implimentazzjoni tal-baġit tal-Kunsill għas-sena finanzjarja 2010;

               2.

               Jippreżenta l-kummenti u r-riżervi tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni u r-Riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      (6)  Deċiżjoni li toħroġ mir-Regoli ta’ Proċedura tal-Kunsill tat-22 ta’ Lulju 2002 (ĠU L 230, 28.8.2002, p. 7).

      (7)  ĠU C 139, 14.6.2006, p. 1.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi il-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima II — Il-Kunsill
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

                  —

                  wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2010 (COM(2011) 473 — C7-0258/2011) (2),

                  —

                  wara li kkunsidra r-rapport annwali tal-Kunsill għall-awtorità ta’ kwittanza dwar l-awditjar intern imwettaq fis-sena 2010,

                  —

                  wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet li jkunu qed jiġu awditjati (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

                  —

                  wara li kkunsidra d-Deċiżjoni Nru 31/2008 tas-Segretarju Ġenerali tal-Kunsill/Rappreżentant Għoli għall-Politika Barranija u tas-Sigurtà Komuni dwar ir-rimborż tal-ispejjeż tal-ivvjaġġar tad-delegati tal-Membri tal-Kunsill (6),

                  —

                  wara li kkunsidra l-Ftehim Interistituzzjonali bejn il-Parlament Ewropew, il-Kunsill u l-Kummissjoni tas-17 ta’ Mejju 2006 dwar id-dixxiplina baġitarja u l-ġestjoni finanzjarja soda (7),

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0095/2012),

                  1.

                  Jiddiferixxi d-deċiżjoni tiegħu dwar l-għoti ta’ kwittanza lis-Segretarju Ġenerali tal-Kunsill dwar l-implimentazzjoni tal-baġit tal-Kunsill għas-sena finanzjarja 2010, skont is-setgħa tal-Parlament li juża ż-żewġ skadenzi tal-kalendarju tal-għoti ta’ kwittanza sabiex, f’dan il-każ, jilħaq ftehim eventwali mal-Presidenza fil-kariga;

                  2.

                  Jieħu nota tal-fatt li, fir-rapport annwali tagħha tal-2010, il-Qorti tal-Awdituri stmat li, abbażi tax-xogħol tal-awditjar tagħha, il-ħlasijiet tas-sena li ntemmet fil-31 ta’ Diċembru 2010 għan-nefqa amministrattiva u nefqiet oħra tal-istituzzjonijiet u tal-korpi kienu ħielsa, meta meqjusa flimkien, minn żbalji materjali; jenfasizza li r-rata ta’ żball l-aktar probabbli hija valutata, fis-settur “nefqa amministrattiva”, li b’mod ġenerali kienet 0,4 % (paragrafi 7.9 u 7.10);

                  3.

                  Jirrikonoxxi li rċieva għadd ta’ dokumenti għall-proċedura ta’ kwittanza 2010 (id-dikjarazzjonijiet finanzjarji finali tal-2010 li jinkludu l-kontijiet, rapport dwar l-attività finanzjarja u sommarju tal-awditjar intern għall-2010); għadu qed jistenna d-dokumenti meħtieġa kollha għal kwittanza (inkluż l-awditjar intern sħiħ tal-2010);

                  4.

                  Jawspika li l-Parlament jirċievi r-Rapport Annwali ta’ Attività sħiħ; jinsisti li r-Rapport Annwali ta’ Attività jipprovdi wkoll tabella eżawrjenti tat-total tar-riżorsi umani għad-dispożizzjoni tal-Kunsill, imqassma skont il-kategorija, il-grad, is-sess, il-parteċipazzjoni fit-taħriġ professjonali u ċ-ċittadinanza;

                  5.

                  Jenfasizza li fir-rapport annwali tagħha għall-2010, il-Qorti tal-Awdituri kkritikat il-finanzjament tal-proġett tal-bini “Residence Palace” minħabba xi antiċipi (paragrafu 7.19); jinnota li l-Qorti tal-Awdituri sabet li matul il-perjodu 2008-2010, is-somma totali tal-antiċipi mħallsa mill-Kunsill laħqet is-somma ta’ EUR 235 000 000; jinnota li t-total tħallas minn linji baġitarji mhux użati biżżejjed; jinnota li “mhux użati biżżejjed” huwa t-terminu politikament korrett għal “ibbaġitjar żejjed”; jenfasizza li fl-2010, il-Kunsill żied il-linja baġitarja “Akkwist ta’ proprjetà immobbli” b’EUR 40 000 000;

                  6.

                  Jinnota l-ispjegazzjoni tal-Kunsill dwar il-fatt li l-approprjazzjonijiet saru disponibbli permezz ta’ trasferimenti baġitarji awtorizzati mill-awtorità tal-baġit skont il-proċeduri previsti fl-Artikoli 22 u 24 tar-Regolament Finanzjarju;

                  7.

                  Jaqbel mal-Qorti tal-Awdituri li din il-proċedura tagħmel ħsara lill-prinċipju baġitarju tal-preċiżjoni, minkejja l-iffrankar miksub fil-ħlas tal-kera;

                  8.

                  Jinnota t-tweġiba tal-Kunsill li l-ammonti għal-linji baġitarji għall-ispejjeż tal-interpretazzjoni u tal-ivvjaġġar tad-delegazzjonijiet għandhom ikunu aktar konformi mal-konsum reali u jitlob li jsir ippjanar baġitarju aħjar sabiex jiġu evitati l-prattiki attwali fil-futur;

                  9.

                  Ifakkar lill-Qorti tal-Awdituri fit-talba tal-Parlament biex twettaq valutazzjoni fil-fond tas-sistemi superviżorji u ta’ kontroll fil-Kunsill, simili għall-valutazzjonijiet li wettqet fil-Qorti tal-Ġustizzja, l-Ombudsman Ewropew u l-Kontrollur Ewropew għall-Protezzjoni tad-Data waqt it-tħejjija tar-Rapport Annwali tal-Qorti tal-Awdituri għas-sena finanzjarja 2010;

                  10.

                  Jiddeplora d-diffikultajiet li nstabu fil-proċeduri ta’ kwittanza għas-snin finanzjarji 2007, 2008 u 2009, li kienu dovuti għan-nuqqas ta’ rieda tal-Kunsill li jieħu sehem fi djalogu miftuħ u formali mal-Kumitat għall-Kontroll tal-Baġit kif ukoll li jwieġeb il-mistoqsijiet tal-Kumitat; ifakkar li l-Parlament irrifjuta li jagħti l-kwittanza lis-Segretarju Ġenerali tal-Kunsill għall-implimentazzjoni tal-baġit tal-Kunsill għas-sena finanzjarja 2009 għar-raġunijiet li ġew speċifikati fir-riżoluzzjonijiet tiegħu tal-10 ta’ Mejju 2011 (8) u tal-25 ta’ Ottubru 2011 (9);

                  11.

                  Itenni l-fehma tiegħu li l-kontribwenti Ewropej għandhom kull dritt jistennew li l-baġit tal-Unjoni kollu kemm hu, inklużi l-fondi kollha ġestiti b’mod awtonomu mill-istituzzjonijiet u l-aġenziji indipendenti tagħha, għandu jkun soġġett għal skrutinju pubbliku sħiħ;

                  12.

                  Jiddeplora l-fatt li l-Kunsill jemmen li - unikament fost l-istituzzjonijiet tal-Unjoni Ewropea - mhuwiex responsabbli għall-użu tiegħu tal-fondi mqiegħda għad-dispożizzjoni tiegħu;

                  13.

                  Jinnota li d-difett fl-argument tal-Kunsill skont liema l-għoti tal-kwittanza lill-Kummissjoni għandu jkun interpretat bħala l-għoti tal-kwittanza lill-baġit tal-Unjoni kollu kemm hu, inklużi partijiet tal-baġit użati mill-Kunsill, jidher mill-adeżjoni inkonsistenti tiegħu għall-pożizzjoni li l-Kummissjoni m’għandux ikollha s-setgħa li tissorvelja u tiġġestixxi l-baġit tiegħu; jemmen li l-unika riżoluzzjoni loġika ta’ dan il-kunflitt hija li l-Kunsill jew jistieden lill-Kummissjoni tieħu l-kontroll tal-finanzi tiegħu, inkella li jieħu sehem bis-sħiħ fi proċedura ta’ kwittanza standard li neċessarjament trid issegwi mutatis mutandis il-proċeduri kollha mill-istituzzjonijiet kollha l-oħra tal-Unjoni Ewropea;

                  14.

                  Itenni l-fatt li l-Parlament għadu qed jistenna t-tweġiba tal-Kunsill dwar l-azzjonijiet u t-talba għal dokumenti msemmija fiż-żewġ riżoluzzjonijiet imsemmija hawn fuq; jistieden lis-Segretarju Ġenerali tal-Kunsill jipprovdi lill-kumitat responsabbli tal-Parlament għall-proċedura ta’ kwittanza tweġibiet bil-miktub komprensivi għall-mistoqsijiet li ġejjin:

                              (a)

                              Rigward id-dibattiti ta’ kwittanza tal-Kunsill preċedenti fil-kumitat kompetenti tal-Parlament, il-Kunsill ma attendiex dawn il-laqgħat regolarment; madankollu, jitqies tal-ikbar importanza li l-Kunsill jattendi sabiex iwieġeb il-mistoqsijiet tal-membri tal-kumitat li jirreferu għall-kwittanza tal-Kunsill. Il-Kunsill jaqbel li jattendi dibattiti futuri dwar il-kwittanza lill-Kunsill fil-kumitat responsabbli tal-Parlament għall-proċedura ta’ kwittanza?

                              (b)

                              Il-Kunsill għaliex ibiddel il-preżentazzjoni/format tal-awditjar intern kull sena? L-awditjar intern għaliex hu daqshekk qasir, ġeneriku u ftit li xejn preċiż kull sena? Mill-kwittanza tal-2010 ’l quddiem il-Kunsill jista’ jippreżenta l-awditjar intern f’lingwa(i) oħra minbarra l-Franċiż?

                              (c)

                              Twettaq awditjar estern? Jekk hu l-każ, jista’ jarah il-Kumitat tal-Parlament responsabbli għall-proċedura ta’ kwittanza? Jekk ma jeżistix awditjar estern, il-Kunsill għaliex għażel li ma jwettaqx wieħed?

                              (d)

                              S’issa, l-attività tal-Kunsill implikat kofinanzjament mal-Kummissjoni, li ra żieda wara d-dħul fis-seħħ tat-Trattat ta’ Lisbona. X’sistemi ta’ kontroll u awditjar ġew stabbiliti biex tiġi żgurata trasparenza sħiħa? Peress li t-Trattat ta’ Lisbona żied il-kofinanzjament mal-Kummissjoni, il-Kunsill x’jifhem bi “tweġiba għall-mistoqsijiet xierqa”?

                              (e)

                              fir-Rapport Annwali tal-2009 tagħha, il-Qorti tal-Awdituri sabet li fi tnejn minn kull sitt proċeduri ta’ akkwist pubbliku li ġew awditjati, il-Kunsill ma rrispettax ir-regoli tar-Regolament Finanzjarju għall-pubblikazzjoni tar-riżultat tal-proċedura. Il-Kunsill eżamina iktar eżempji ta’ akkwisti pubbliċi simili? Il-proċedura interna ġiet konformi sabiex jiġu evitati każijiet simili fil-futur?

                              (f)

                              Il-persunal tar-Rappreżentati Speċjali tal-Unjoni Ewropea (RSUE): Indika l-persunal (il-persunal kollu, l-organigramma u oħrajn) — għadd ta’ postijiet, grad — għar-RSUE fil-Kunsill għall-2009. B’liema mod u meta se jiġu allokati l-postijiet tal-persunal tar-RSUE bejn il-Kunsill u s-Servizz Ewropew għall-Azzjoni Esterna (SEAE)? X’kien il-baġit tal-ivvjaġġar għal kull wieħed mir-RSUE? Kemm mill-persunal tar-RSUE ġew trasferiti fl-1 ta’ Jannar 2011 għas-SEAE? Kemm se jibqgħu mal-Kunsill u għaliex?

                              (g)

                              Il-Kunsill jenfasizza l-mistoqsijiet baġitarji dwar il-konsegwenzi tat-Trattat ta’ Lisbona fil-punt 2.2 fir-rapport ta’ attività finanzjarja - 11327/2010, FIN 278. Il-Kunsill solva l-problemi relatati man-nefqiet tas-Sur Solana? Liema parti tan-nefqiet taqa’ taħt il-baġit tal-Kunsill u liema parti taqa’ taħt il-baġit tal-Kummissjoni?

                              (h)

                              X’kienu n-nefqiet operattivi, in-nefqiet amministrattivi, tal-persunal, tal-bini, eċċ. previsti mill-Kunsill għall-2009 sabiex jiġi stabbilit ir-Rappreżentant Għoli/Viċi President tal-Kummissjoni (RGħ/VP)?

                              (i)

                              Ir-RGħ/VP bdiet il-mandat tagħha fl-1 ta’ Diċembru 2009. L-ispejjeż kif tqassmu bejn il-Kunsill u l-Kummissjoni (għall-persunal, l-ivvjaġġar, eċċ.)? Il-Kunsill kif ipprepara l-baġit għar-RGħ/VP għall-2010? Liema linji baġitarji u ammonti kienu riżervati għall-attivitajiet tagħha?

                              (j)

                              L-ispazju tal-uffiċċji li se jsir disponibbli fil-proċess tat-trasferiment tal-persunal lis-SEAE kif ser jaffettwa l-pjanijiet tal-Kunsill għall-bini? Saru xi arranġamenti għall-użu sussegwenti ta’ spazju ta’ uffiċċji bħal dan? X’inhi l-ispiża antiċipata għat-trasferiment? Is-sejħiet għal offerti għat-trasferiment (jekk kien hemm) meta ġew ippubblikati?

                              (k)

                              X’kienet in-nefqa amministrattiva u operattiva relatata mal-kompiti tal-Politika Estera u ta’ Sigurtà Komuni (PESK)/il-Politika ta’ Sigurtà u ta’ Difiża Komuni (PSDK), li kienu tal-inqas parzjalment iffinanzjati mill-baġit tal-Unjoni fl-2009? X’kien l-ammont totali tan-nefqa tal-PESK fl-2009? Il-Kunsill jista’ jidentifika tal-inqas il-missjonijiet ewlenin u l-ispiża tagħhom fl-2009?

                              (l)

                              X’kienet l-ispiża tal-laqgħat għall-gruppi ta’ ħidma tal-Kunsill dwar il-PESK/PSDK fi Brussell u postijiet oħra u fejn saru dawn il-laqgħat?

                              (m)

                              X’kienet in-nefqa amministrattiva relatata mal-implimentazzjoni tal-operazzjonijiet militari tal-PESK/PSDK? X’sehem tal-ammont totali tan-nefqa li rriżultat mill-operazzjonijiet militari tħallas mill-baġit tal-Unjoni?

                              (n)

                              X’kienet in-nefqa amministrattiva implimentata għall-operazzjoni tal-mekkaniżmu “ATHENA”, kemm kienu meħtieġa karigi għal dak il-mekkaniżmu, u xi wħud mill-karigi involuti se jiġu trasferiti lis-SEAE? Dawk li jkollhom il-kariga għal min ikunu qed jaħdmu?

                              (o)

                              Hemm rata baxxa ta’ okkupazzjoni ta’ karigi fil-pjan ta’ stabbiliment tal-Kunsill (91 % fl-2009, 90 % fl-2008). Din ir-rata konsistentement baxxa għandha xi riperkussjonijiet fuq il-funzjonament tas-Segretarjat Ġenerali tal-Kunsill (SĠK)? Is-SĠK jista’ jwettaq il-funzjonijiet kollha tiegħu bir-rata ta’ okkupazzjoni attwali? Ir-rati iktar baxxi ta’ okkupazzjoni huma speċifiċi għal xi servizzi partikolari? Liema huma r-raġunijiet tad-diskrepanza persistenti?

                              (p)

                              X’inhu l-għadd totali ta’ karigi assenjati għall-kompitu ta’ “koordinazzjoni tal-politika” u l-appoġġ amministrattiv (kif definit fir-rapporti annwali tal-iskrining tal-persunal tal-Kummissjoni)? X’inhu l-perċentwal ta’ dawn il-karigi b’relazzjoni mal-għadd totali ta’ karigi?

                              (q)

                              Biex jinkisbu l-objettivi amministrattivi fl-2009 l-Kunsill żied it-teleworking mal-proċeduri ta’ xogħol tiegħu. Il-Kunsill kif jista’ juri l-effiċjenza ta’ din il-proċedura ta’ xogħol? Barra minn hekk, jitlob lill-Kunsill jirrapporta dwar iktar miżuri li ttieħdu f’dan ir-rigward u partikolarment dawk għat-titjib tal-kwalità tal-ġestjoni finanzjarja kif ukoll l-impatt tagħhom;

                              (r)

                              Il-Kunsill żied il-karigi tiegħu bi 15 (8 AD u 7 AST) biex ikopri r-rekwiżiti tal-persunal tal-unità tal-lingwa Irlandiża. Kemm-il membru tal-persunal jaħdem b’lingwi oħra (membri tal-persunal għal kull lingwa)? Hemm diġà persunal impjegat għal u mill-pajjiżi applikanti? Jekk iva — kemm-il kariga hemm (separati skont il-pajjiż u l-lingwa)?

                              (s)

                              Il-“Grupp ta’ Riflessjoni” ġie stabbilit fl-14 ta’ Dicembru 2007, u l-membri tiegħu nħatru fil-15 u s-16 ta’ Ottubru 2008. Liema kienu r-raġunijiet għaliex il-finanzjament meħtieġ ma setax jiġi previst u inkluż fil-Baġit tal-2009? Hu strettament newtrali għall-baġit li trasferiment fil-Baġit tal-2009 mir-riżerva ta’ kontinġenza għal pożizzjoni baġitarja li tiffinanzja struttura konċepita fl-2007? Il-Kunsill alloka EUR 1 060 000 għall-“Grupp ta’ Riflessjoni”. Kemm-il kariga tista’ tiġi allokata għal dan il-grupp?

                              (t)

                              In-nefqiet li jirrigwardaw l-ivvjaġġar tad-delegazzjonijiet għadhom jidhru problematiċi, (ara n-nota tal-Kunsill tal-15 ta’ Ġunju 2010, SGS10 8254, inċiż II, paġna 4). Għaliex dawn in-nefqiet jidhru f’daqshekk linji baġitarji differenti?

                              (u)

                              L-awditjar intern għaliex għadu jsib li hu meħtieġ li jiżdiedu “l-ispejjeż tal-ivvjaġġar tad-delegati u l-ispejjeż tal-interpretazzjoni”, wara kritika kbira fl-aħħar żewġ riżoluzzjonijiet mill-Parlament dwar il-kwittanza tal-Kunsill?

                              (v)

                              Il-Kunsill reġa’ uża r-rata aktar baxxa ta’ nfiq fl-interpretazzjoni biex jiġi pprovdut finanzjament żejjed għall-ispejjeż tal-ivvjaġġar tad-delegazzjonijiet; b’riżultat ta’ dan, l-impenji attwali tal-2009 għall-ispejjeż tal-ivvjaġġar kienu jammontaw għal ammont ħafna inqas mill-baġit inizjali, u inqas minn nofs l-ammont disponibbli wara t-trasferiment (EUR 36 100 000 inizjalment u EUR 48 100 000 disponibbli wara t-trasferiment meta mqabbla ma’ EUR 22 700 000 impenjati). X’kienu r-raġunijiet għal dan it-trasferiment ta’ EUR 12 000 000 (ara r-rapport tal-attività finanzjarja — 11327/2010, FIN 278 — punt 3.3.2, inċiż VI)? Għaliex it-trasferiment mill-interpretazzjoni għall-ispejjeż tal-ivvjaġġar tad-delegati hu stmat bħala EUR 12 000 000 mill-Kunsill fil-paġna 12 u EUR 10 558 362 fil-paġna 13? Għalxiex intuża l-ammont li kien fadal mit-trasferiment mill-interpretazzjoni (l-ammont totali trasferit mill-interpretazzjoni hu ta’ EUR 17 798 362)? Barra minn hekk, jitlob lill-Kunsill jispjega l-ammont kbir ta’ ordnijiet ta’ rkupru li saru qabel l-2009 u li ġew riportati għall-2009 (EUR 12 300 000) kif ukoll l-irkupru li sar mid-dikjarazzjonijiet relatati mal-2007 (EUR 6 300 000);

                              (w)

                              Fl-2009 l-Kunsill, kif kien għamel fl-2008, reġa’ alloka ammont konsiderevoli tal-baġit tiegħu għall-binjiet, partikolarment, biex b’hekk iktar milli rdoppja l-allokazzjonijiet inizjali għall-akkwist tal-Bini Residence Palace (reġa’ alloka EUR 17 800 000 minbarra EUR 15 000 000 ippjanati fil-baġit għall-2009). X’inhuma r-raġunijiet għal dan? Is-SĠK jista’ jipprovdi ċifri konkreti tat-tfaddil li nkiseb b’riżultat ta’ dan? X’kienet in-nefqa ppjanata inizjalment għall-bini Residence Palace? Il-Kunsill hu tal-fehma li l-ispiża prevista inizjalment se tkun eżatta jew tista’ tkun ogħla milli stmat? X’inhuma l-passi previsti għall-finanzjament tal-bini?

                              (x)

                              L-implimentazzjoni tal-baġit tal-Kunsill — approprjazzjonijiet riportati: Il-Kunsill jista’ jippreżenta l-ammont stmat u s-suġġett tal-fatturi li ma waslux sa Ġunju 2010 għas-sena 2009 u għalhekk ġew riportati?

                              (y)

                              Ir-riport għall-2010 tal-approprjazzjonijiet tad-dħul allokat dovut fl-2009 ammonta għal EUR 31 800 000. Dan hu madwar 70 % tad-dħul allokat għall-2009. X’inhuma r-raġunijiet għal dan il-proporzjon kbir ta’ riport? X’ser jiġri jew x’ġara rigward dan id-dħul fl-2010?

                              (z)

                              Xi tfisser “dotazzjoni teknika ta’ EUR 25 000 000 għat-tnedija tal-Kunsill Ewropew 2010”? (ara r-rapport dwar l-attività finanzjarja — 11327/2010, FIN 278 — punt 3.1, inċiż IV);

                              (aa)

                              X’inhu l-livell ta’ kunfidenzjalità tal-baġit tal-Kunsill speċifikat bid-diversi linji baġitarji?

                              (ab)

                              Il-Kunsill jista’ jindika l-miżuri speċifiċi li ttieħdu biex tittejjeb il-kwalità tal-ġestjoni finanzjarja tal-Kunsill, partikolarment rigward il-punti li tqajmu fil-paragrafu 5 tar-riżoluzzjoni tal-Parlament tal-25 ta’ Novembru 2009 (10), li takkumpanja d-deċiżjoni tiegħu dwar il-kwittanza tal-Kunsill għas-sena finanzjarja 2007?

                              (ac)

                              Jistieden lis-Segretarju Ġenerali tal-Kunsill jagħti lill-Kumitat tal-Parlament responsabbli għall-proċedura ta’ kwittanza d-dokumenti li ġejjin:

                                          —

                                          il-lista sħiħa tat-trasferimenti baġitarji li jirrigwardaw il-baġit tal-2009 tal-Kunsill;

                                          —

                                          dikjarazzjoni bil-miktub dwar l-ispejjeż tal-Kunsill għall-missjonijiet imwettqa mir-RSUE,

                                          —

                                          id-dikjarazzjoni tal-Istati Membri għall-2007 (ara r-rapport dwar l-attività finanzjarja — 11327/2010, FIN 278 — punt 3.2.2, inċiż II); kif ukoll

                                          —

                                          ir-rapport tal-“Grupp ta’ Riflessjoni” sabiex ikun jista’ jifhem għaliex rapport bħal dan jiswa EUR 1 060 000 (ara r-rapport dwar l-attività finanzjarja — 11327/2010, FIN 278 — punt 2);

                  15.

                  Jinnota r-risposta tal-Kummissjoni tal-25 ta’ Novembru 2011 għall-ittra tal-President tal-Kumitat għall-Kontroll tal-Baġit, fejn il-Kummissjoni ddikjarat bħala xieraq li l-Parlament ikompli bl-għoti, bil-posponiment jew bir-rifjut tal-kwittanza lill-istituzzjonijiet l-oħra bħalma kien qiegħed isir sa issa;

                  16.

                  Ifakkar li, fil-31 ta’ Jannar 2012, il-President tal-Kumitat għall-Kontroll tal-Baġit bagħat ittra lill-Presidenza attwali tal-Kunsill, fejn jenfasizza x-xewqa tiegħu li jistabbilixxi d-djalogu politiku u jikkomunika mistoqsijiet addizzjonali mill-Kumitat tal-Parlament rigward il-kwittanza tal-Kunsill; għaldaqstant, jittama li l-Kunsill jagħti lill-kumitat kompetenti għall-proċedura ta’ kwittanza tweġiba għall-kwestjonarju — mehmuż mal-ittra tal-President - qabel id-dibattitu fil-plenarja;

                  17.

                  Madankollu, jiddispjaċih li l-Kunsill irrifjuta jattendi kull laqgħa uffiċjali tal-Kumitat għall-Kontroll tal-Baġit b’rabta mal-kwittanza tiegħu;

                  18.

                  Jenfasizza d-dritt tal-Parlament, fuq rakkomandazzjoni tal-Kunsill, li jagħti kwittanza, skont il-proċedura prevista mit-Trattat dwar il-Funzjonament tal-Unjoni Ewropea, li għandha tiġi interpretata fid-dawl tal-kuntest u l-fini tagħha, li tikkonsisti fit-tressiq tal-implimentazzjoni tal-baġit kollu tal-Unjoni Ewropea għall-kontroll u l-iskrutinju parlamentari mingħajr eċċezzjoni, u li jagħti kwittanza b’mod awtonomu mhux biss fir-rigward tat-taqsima tal-baġit implimentata mill-Kummissjoni, iżda wkoll fir-rigward tat-taqsimiet tal-baġit implimentati mill-istituzzjonijiet l-oħra, kif imsemmi fl-Artikolu 1 tar-Regolament Finanzjarju;

                  19.

                  Jinnota li l-Kunsill għandu jkun trasparenti u responsabbli għalkollox fir-rigward taċ-ċittadini Ewropej għall-fondi fdati lilu bħala istituzzjoni tal-Unjoni jinsisti li dan ifisser li l-Kunsill irid jipparteċipa bis-sħiħ u b’bona fide fil-proċess annwali tal-kwittanza:

                              —

                              billi jwieġeb fid-dettall għall-kwestjonarju annwali mħejji mill-Kumitat parlamentari rilevanti;

                              —

                              billi jwieġeb fid-dettall għall-kwestjonarju annwali mħejji mill-Kumitat parlamentari rilevanti;

                              —

                              billi jkun rappreżentat fil-laqgħat rilevanti kollha tal-Kumitat meta l-kwittanza tkun qed tiġi diskussa;

                  20.

                  Jemmen li l-kooperazzjoni interistituzzjonali bejn il-Parlament u l-Kunsill hija ta’ importanza fundamentali fis-superviżjoni tal-implimentazzjoni tal-baġit tal-Unjoni; f’dan ir-rigward, jitlob lill-Kunsill jipprovdi t-tweġibiet għall-kwestjonarju pendenti mressaq mill-Parlament;

                  21.

                  Jitlob lill-Kunsill jiddiskuti l-kwittanza annwali tal-baġit ġenerali tal-Unjoni waqt parti pubblika tal-laqgħa tal-Kunsill.

         (1)  ĠU L 64, 12.3.2010.

         (2)  ĠU C 332, 14.11.2011, p. 1.

         (3)  ĠU C 326, 10.11.2011, p. 1.

         (4)  ĠU C 332, 14.11.2011, p. 134.

         (5)  ĠU L 248, 16.9.2002, p. 1.

         (6)  Deċiżjoni li toħroġ mir-Regoli ta’ Proċedura tal-Kunsill tat-22 ta’ Lulju 2002 (ĠU L 230, 28.8.2002, p. 7).

         (7)  ĠU C 139, 14.6.2006, p. 1.

         (8)  ĠU L 250, 27.9.2011, p. 25.

         (9)  ĠU L 313, 26.11.2011, p. 13.

         (10)  ĠU L 19, 23.1.2010, p. 9.


title: 2011/768/UE: Deċiżjoni tal-Kunsill tas- 27 ta’ Ottubru 2011 dwar il-konklużjoni tal-Ftehim fil-forma ta' Skambju ta' Ittri bejn l-Unjoni Ewropea u l-Awstralja skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea#Ftehim fil-forma ta' Skambju ta' Ittri bejn l-Unjoni Ewropea u l-Awstralja skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea

text:
               30.11.2011

               MT

               Il-Ġurnal Uffiċjali tal-Unjoni Ewropea

               L 317/6

         DEĊIŻJONI TAL-KUNSILL
   tas-27 ta’ Ottubru 2011
   dwar il-konklużjoni tal-Ftehim fil-forma ta' Skambju ta' Ittri bejn l-Unjoni Ewropea u l-Awstralja skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea
   (2011/768/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a)(v) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Fid-29 ta’ Jannar 2007 il-Kunsill awtorizza lill-Kummissjoni biex tiftaħ negozjati ma’ ċerti Membri oħrajn tal-Organizzazzjoni Dinjija tal-Kummerċ skont l-Artikolu XXIV:6 tal-Ftehim Ġenerali dwar it-Tariffi u l-Kummerċ (GATT) 1994, matul l-adeżjonijiet mal-Unjoni Ewropea tar-Repubblika tal-Bulgarija u tar-Rumanija.

               (2)

               In-negozjati tmexxew mill-Kummissjoni fil-qafas tad-direttivi ta' negozjati adottati mill-Kunsill.

               (3)

               Dawn in-negozjati ġew konklużi u, fil-15 ta' Ġunju 2010, ġie inizjalat il-Ftehim fil-forma ta' Skambju ta' Ittri bejn l-Unjoni Ewropea u l-Awstralja skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea ("il-Ftehim").

               (4)

               Il-Ftehim ġie ffirmat f’isem l-Unjoni fl-24 ta’ Mejju 2011, suġġett għall-konklużjoni tiegħu f’data aktar tard, skont id-Deċiżjoni tal-Kunsill 2011/247/UE (1).

               (5)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim fil-forma ta' Skambju ta' Ittri bejn l-Unjoni Ewropea u l-Awstralja skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea ("il-Ftehim") huwa b'dan approvat f'isem l-Unjoni.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jaħtar il-persuna jew persuni li jkollhom is-setgħa li jagħtu, f'isem l-Unjoni, in-notifika prevista fil-Ftehim (2).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, is-27 ta’ Ottubru 2011.

            Għall-Kunsill

            Il-President

         J. MILLER

      (1)  ĠU L 104, 20.4.2011, p. 1.

      (2)  Id-data tad-dħul fis-seħħ tal-Ftehim ser tkun ippubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      FTEHIM
      fil-forma ta' Skambju ta' Ittri bejn l-Unjoni Ewropea u l-Awstralja skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 rigward il-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea
      A.   Ittra mill-Unjoni

      Sinjur,
      Wara n-negozjati skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) tal-1994 rigward il-modifika fl-Iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea, għandi l-unur nipproponi dan li ġej:

                  1.

                  L-Unjoni Ewropea għandha tinkorpora fl-iskeda tagħha, għat-territorju doganali tal-UE 27, il-konċessjonijiet li jinsabu fl-iskeda tal-UE 25 bil-modifiki li ġejjin:

                              Jiżdiedu 400 tunnellata (piż ta' karkassi) mal-allokazzjoni għall-Awstralja skont il-kwota tar-rata tat-tariffi tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", waqt li tinżamm il-kwota kontinġenti preżenti ta' 0 %;

                              Tinħoloq allokazzjoni erga omnes ta' 200 tunnellata (piż ta' karkassi) skont il-kwota tar-rata tat-tariffi tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", waqt li tinżamm il-kwota kontinġenti preżenti ta' 0 %;

                              Tiġi aġġustata l-kwota tar-rata tariffarja tal-UE għan-"nagħaġ ħajjin, ħlief annimali ta' razza pura", bi kwota kontinġenti ta' 10 % billi jitneħħew l-allokazzjonijiet ta' 1 010 tunnellati (għar-Rumanija) u 4 255 tunnellata (għall-Bulgarija);

                              Tiġi aġġustata wkoll il-kwota tar-rata tariffarja tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", bi kwota kontinġenti ta' 0 % billi jitneħħew l-allokazzjonijiet ta' 75 tunnellata (għar-Rumanija) u 1 250 tunnellata (għall-Bulgarija).

                  2.

                  L-Unjoni Ewropea għandha tiżgura li l-allokazzjoni addizzjonali sħiħa ta' 400 tunnellata għall-Awstralja skont il-kwota tar-rata tariffarja tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", tkun disponibbli fl-ewwel perjodu ta' kwota annwali li japplika mid-data tad-dħul fis-seħħ tal-ftehim, u għal kull perjodu ta' kwota annwali wara dan.

                  3.

                  L-Awstralja taċċetta l-approċċ tal-Unjoni Ewropea biex tikkumpensa l-kontinġenti tariffarji bl-għan li jiġu aġġustati l-obbligi tal-UE 25 u tar-Repubblika tal-Bulgarija u tar-Rumanija fil-qafas tal-GATT, wara t-tkabbir reċenti tal-Unjoni Ewropea.

                  4.

                  Jistgħu jsiru konsultazzjonijiet fi kwalunkwe ħin rigward il-kwestjonijiet imsemmija hawn fuq, fuq talba ta' kull waħda mill-partijiet.

            Inkun obbligat lejk jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan ikun il-każ, din l-ittra u l-konferma tiegħek għandhom flimkien jikkostitwixxu Ftehim fil-forma ta' Skambju ta' Ittri bejn l-Unjoni Ewropea u l-Awstralja.
      L-Unjoni Ewropea u l-Awstralja għandhom jgħarrfu lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ fi żmien 14-il jum wara d-data tal-wasla tal-aħħar notifika.
      Nassigurak, Sinjur, mill-ikbar stima li għandi lejk.

            Għall-Unjoni Ewropea

      B.   Ittra mill-Awstralja

      Sinjur,
      Għandi l-unur ngħarrfek li rċevejt l-ittra tiegħek bid-data tal-lum, li taqra kif ġej:
      "Wara n-negozjati skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) tal-1994 rigward il-modifika fl-Iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea, għandi l-unur nipproponi dan li ġej:

                  1.

                  L-Unjoni Ewropea għandha tinkorpora fl-iskeda tagħha, għat-territorju doganali tal-UE 27, il-konċessjonijiet mogħtija u applikati għall-UE 25 bil-modifiki li ġejjin:

                              Jiżdiedu 400 tunnellata (piż ta' karkassi) mal-allokazzjoni għall-Awstralja skont il-kwota tar-rata tat-tariffi tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", waqt li tinżamm il-kwota kontinġenti preżenti ta' 0 %;

                              Tinħoloq allokazzjoni erga omnes ta' 200 tunnellata (piż ta' karkassi) skont il-kwota tar-rata tat-tariffi tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", waqt li tinżamm il-kwota kontinġenti preżenti ta' 0 %;

                              Tiġi aġġustata l-kwota tar-rata tariffarja tal-UE għan-"nagħaġ ħajjin, ħlief annimali ta' razza pura", b'rata fil-kwota ta' 10 % billi jitneħħew l-allokazzjonijiet ta' 1 010 tunnellati (għar-Rumanija) u 4 255 tunnellata (għall-Bulgarija);

                              Tiġi aġġustata l-kwota tar-rata tariffarja tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", bi kwota kontinġenti ta' 0 % billi jitneħħew l-allokazzjonijiet ta' 75 tunnellata (għar-Rumanija) u 1 250 tunnellata (għall-Bulgarija).

                  2.

                  L-Unjoni Ewropea għandha tiżgura li l-allokazzjoni addizzjonali sħiħa ta' 400 tunnellata għall-Awstralja skont il-kwota tar-rata tariffarja tal-UE għal-"laħam tan-nagħaġ jew tal-mogħoż, frisk, imkessaħ jew iffriżat", tkun disponibbli fl-ewwel perjodu ta' kwota annwali li japplika mid-data tad-dħul fis-seħħ tal-ftehim, u għal kull perjodu ta' kwota annwali wara dan.

                  3.

                  L-Awstralja taċċetta l-approċċ tal-Unjoni Ewropea biex tikkumpensa l-kontinġenti tariffarji bl-għan li jiġu aġġustati l-obbligi tal-UE 25 u tar-Repubblika tal-Bulgarija u tar-Rumanija fil-qafas tal-GATT, wara t-tkabbir reċenti tal-Unjoni Ewropea.

                  4.

                  Jistgħu jsiru konsultazzjonijiet fi kwalunkwe ħin rigward il-kwistjonijiet imsemmija hawn fuq, fuq talba ta' kull waħda mill-partijiet.

            Inkun obbligat lejk jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan ikun il-każ, din l-ittra u l-konferma tiegħek għandhom flimkien jikkostitwixxu Ftehim fil-forma ta' Skambju ta' Ittri bejn l-Unjoni Ewropea u l-Awstralja.
      L-Unjoni Ewropea u l-Awstralja għandhom jgħarrfu lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ fi żmien 14-il jum wara d-data tal-wasla tal-aħħar notifika.".
      Għandi l-unur nesprimi l-qbil tal-Gvern tiegħi mal-ittra ta' hawn fuq.
      Nassigurak, Sinjur, mill-ikbar stima li għandi lejk.

            Għall-Gvern tal-Awstralja


title: 2013/606/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/313

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2011
   (2013/606/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Uffiċċju Ewropew tal-Pulizija għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju Ewropew tal-Pulizija għas-sena finanzjarja 2011, flimkien mat-tweġibiet tal-Uffiċċju (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra Deċiżjoni tal-Kunsill 2009/371/ĠAI tas-6 ta’ April 2009 li tistabbilixxi l-Uffiċċju Ewropew tal-Pulizija (Europol) (4), u b’mod partikolari l-Artikolu 43 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet msemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0083/2013),

               1.

               Jagħti l-kwittanza lid-Direttur tal-Uffiċċju Ewropew tal-Pulizija għall-implimentazzjoni tal-baġit tal-Uffiċċju għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur tal-Uffiċċju Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 187.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 121, 15.5.2009, p. 37.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Uffiċċju Ewropew tal-Pulizija għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju Ewropew tal-Pulizija għas-sena finanzjarja 2011, flimkien mat-tweġibiet tal-Uffiċċju (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra Deċiżjoni tal-Kunsill 2009/371/ĠAI tas-6 ta’ April 2009 li tistabbilixxi l-Uffiċċju Ewropew tal-Pulizija (Europol) (4), u b’mod partikolari l-Artikolu 43 tagħha,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0083/2013),

                  A.

                  billi l-Uffiċċju Ewropew tal-Pulizija (minn hawn ’il quddiem l-“Uffiċċju”), li jinsab fl-Aja, ġie stabbilit permezz ta’ Deċiżjoni tal-Kunsill (Deċiżjoni 2009/371/ĠAI).

                  B.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2011 huma affidabbli u li t-transazzjonijiet sottostanti huma legali u regolari,

                  C.

                  billi l-2011 kienet it-tieni sena li l-Uffiċċju opera finanzjarjament bħala Aġenzija tal-Unjoni,

                  D.

                  billi l-baġit totali għall-Uffiċċju għas-sena 2011 kien jammonta għal EUR 84 771 084,01, meta mqabbel ma’ EUR 91 830 691,75 fl-2010, somma li tirrappreżenta tnaqqis ta’ 7,69 %,

                  E.

                  billi fil-10 ta’ Mejju 2012, il-Parlament ta l-kwittanza lid-Direttur tal-Uffiċċju għall-implimentazzjoni tal-baġit tal-Uffiċċju għas-sena finanzjarja 2010 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              stieden lill-Uffiċċju jadotta r-Regoli ta’ Implementazzjoni għar-Regolamenti tal-Persunal (u strumenti interni relatati) u jħejji qafas ta’ tagħlim u żvilupp,

                              —

                              stieden lill-Uffiċċju jinkludi fil-programm ta’ ħidma annwali tiegħu sinteżi dwar l-attivitajiet ta’ akkwist pubbliku ppjanati ħalli sservi ta’ “deċiżjoni ta’ finanzjament”, kif rikjest mid-dispożizzjonijiet ta’ implementazzjoni tar-Regolament Finanzjarju Qafas,

                              —

                              stieden lill-Uffiċċju jiffinalizza t-tibdil tal-istqarrija tal-missjonijiet globali tiegħu f’deskrizzjonijiet konċiżi tar-rwoli u l-objettivi għad-dipartimenti u l-unitajiet;

                  F.

                  billi l-Uffiċċju ffirma ftehim ta’ sistemazzjoni mal-Istat Membru ospitanti f’Marzu 2011 u mar fil-kwartieri ġenerali l-ġodda f’Ġunju 2011,

                  G.

                  billi l-kontribuzzjoni tal-Unjoni għall-baġit tal-Uffiċċju għall-2011 kienet ta’ EUR 83 469 000,

                  H.

                  billi l-bilanċ tal-kont tar-riżultat għall-Uffiċċju fl-2011 kien pożittiv, li ammonta għal EUR 6 938 170,36 (wara tnaqqis tad-differenzi tar-rata ta’ skambju ta’ EUR 10 632,56),

                  1.

                  Jemmen li l-elementi komuni bejn l-Uffiċċju u l-Kulleġġ Ewropew tal-Pulizija għandhom jiġu esplorati aktar; itenni l-appell tiegħu lill-Kummissjoni biex tħejji valutazzjoni komprensiva tal-impatt ta’ fużjoni potenzjali ta’ dawn iż-żewġ Aġenziji li tistabbilixxi l-kost u l-benefiċċji, fid-dawl tal-komplementarjetajiet bejn l-Uffiċċju u l-Kulleġġ Ewropew tal-Pulizija u s-sinerġiji potenzjali, u biex tevalwa jekk il-fużjoni tistax twassal għal ekonomiji ta’ skala u ottimizzazzjoni tar-rendiment f’kooperazzjoni transkonfinali fil-ġlieda kontra l-kriminalità;

         Il-ġestjoni baġitarja u finanzjarja

                  2.

                  Jinnota li fl-2011, l-Uffiċċju impenja 99,1 %, 75 % u 95,1 % tal-approprjazzjonijiet milqugħa fl-ambitu tat-Titolu I (Nefqa għall-Persunal), tat-Titolu II (Nefqa Amministrattiva) u tat-Titolu III (Nefqa Operattiva) rispettivament; josserva li f’termini ta’ approprjazzjonijiet imħallsa, ir-rata ta’ eżekuzzjoni tal-Uffiċċju hija 96,8 % fl-ambitu tat-Titolu I, 33,8 % fl-ambitu tat-Titolu II u 47,1 % fl-ambitu tat-Titolu III; jieħu nota tad-dikjarazzjoni tal-Uffiċċju li l-ispejjeż relatati mal-kwartieri ġenerali l-ġodda kellhom impatt sostanzjali fuq ir-rati ta’ eżekuzzjoni għat-Titoli II u III li kienu jilħqu rispettivament 53 % u 58 % mingħajr dan il-fattur; jistieden, madankollu, lill-Uffiċċju jimplimenta miżuri speċifiċi sabiex itejjeb il-proċess baġitarju tiegħu u r-rata ta’ eżekuzzjoni ta’ pagamenti fil-każ tan-nefqa amministrattiva u operattiva;

                  3.

                  Jieħu nota tad-dikjarazzjoni tal-Uffiċċju li ffranka EUR 2,6 miljun fuq il-baġit tal-2011 allokat tiegħu billi naqqas in-numru tal-laqgħat tal-bord ta’ ġestjoni u l-ispejjeż ta’ traduzzjoni filwaqt li mmodernizza l-kapaċitajiet interni tiegħu sabiex jissodisfa ż-żieda fit-talba tas-servizzi tal-Uffiċċju;

                  4.

                  Jirrikonoxxi mir-rapport tal-Qorti tal-Awdituri li fl-2010, aktar minn EUR 1,6 miljun kellu jitħassar u fl-2011, EUR 1,9 miljun (9 % tal-approprjazzjonijiet riportati mill-2010) tħassar; jinnota, madankollu, li fl-2011 il-livell tar-riporti ta’ approprjazzjonijiet ta’ impenn kien ukoll għoli, b’EUR 4,2 miljun (41 %) għat-Titolu II (Nefqa Amministrattiva) u EUR 10,6 miljun (46 %) għat-Titolu III (Nefqa Operattiva); jitlob lill-Uffiċċju jinforma l-awtorità ta’ kwittanza bl-azzjonijiet meħuda sabiex jiġu indirizzati dawk in-nuqqasijiet, peress li r-rati għoljin ta’ riporti u ta’ tħassir juru diffikultajiet fl-ippjanar u/jew fl-implimentazzjoni tal-attivitajiet tal-Uffiċċju;

                  5.

                  Jieħu nota mir-rapport tal-Qorti tal-Awdituri tal-fatt li l-livell ta’ pagamenti meta mqabbel mal-impenji kien baxx, b’34 % għat-Titolu II u 45 % għat-Titolu III; jistieden lill-Uffiċċju jinforma l-awtorità ta’ kwittanza bil-miżuri li huwa ħa sabiex jiġi indirizzat dak in-nuqqas, peress li l-livell baxx ta’ pagamenti mhuwiex konformi mal-prinċipju baġitarju ta’ annwalità;

                  6.

                  Jieħu nota tar-rapport tal-Qorti tal-Awdituri dwar il-kontijiet annwali tal-fond tal-pensjonijiet tal-Uffiċċju (7) għas-sena finanzjarja 2011 kif ukoll tat-tweġibiet tal-fond; jistieden lill-Uffiċċju jinforma lill-Parlament dwar kull deċiżjoni marbuta mal-futur tal-fond tal-pensjoni;

         Assi

                  7.

                  Jirrikonoxxi mir-rapport tal-Qorti tal-Awdituri li ġew ikkonstatati dgħjufijiet fil-verifika fiżika u fir-reġistrazzjoni tal-assi qabel u wara t-traslok għall-kwartieri ġenerali l-ġodda; barra minn hekk, huwa mħasseb dwar il-fatt li l-kuntratti ta’ assigurazzjoni ma jirriflettux il-valur tal-assi tal-Uffiċċju: qabel it-traslok, l-assi nett kienu assigurati ż-żejjed b’madwar EUR 17 miljun u fil-mument tal-awditu dawn ma kinux assigurati biżżejjed b’madwar EUR 21 miljun;

         Sistema ta’ validazzjoni

                  8.

                  Jistabbilixxi mir-rapport tal-Qorti tal-Awdituri li s-sistema ta’ kontabbiltà għadha ma ġietx validata kompletament mill-Uffiċjal tal-Kontabbiltà, li madankollu ma taffettwax il-korrettezza u l-legalità tal-kontijiet; jilqa’ l-eżerċizzju ta’ awditjar tas-Servizz tal-Awditjar Intern (IAS) tal-Kummissjoni mwettaq fl-2011 dwar il-proċess ta’ ppjanar u ta’ baġitjar, li kkonferma żviluppi pożittivi f’dan ir-rigward;

         Proċeduri ta’ reklutaġġ

                  9.

                  Jinnota mir-rapport tal-Qorti tal-Awdituri li l-Uffiċċju jista’ jtejjeb it-trasparenza tal-proċeduri ta’ reklutaġġ; jistieden lill-Uffiċju jikkjarifika n-nuqqasijiet possibbli fir-rigward il-proċedura ta’ reklutaġġ tiegħu; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli;

         Regolament finanzjarju

                  10.

                  Jirrikonoxxi mir-rapport tal-Qorti tal-Awdituri li r-Regolament Finanzjarju tal-Uffiċċju jirreferi għar-regoli u proċeduri dettaljati stabbiliti fir-Regoli ta’ Implimentazzjoni tal-Uffiċċju għalkemm dawn ir-regoli għadhom ma ġewx adottati s’issa; jistieden lill-Uffiċċju jinforma l-awtorità ta’ kwittanza bis-sitwazzjoni attwali fir-rigward tal-adozzjoni tar-Regoli ta’ Implimentazzjoni tiegħu;

                  11.

                  Jilqa’ r-Rapport ta’ Awditjar tal-IAS dwar l-Ippjanar u l-Ibbaġitjar fl-Uffiċċju li kien stabbilit fl-2011; jieħu nota tar-rakkomandazzjoni li tiddikjara li l-Uffiċċju għandu jiċċara l-preċedenza tal-iskadenzi; jilqa’ l-fatt li l-Uffiċċju ħa passi sabiex jindirizza dik ir-rakkomandazzjoni;

         Awditjar intern

                  12.

                  Ifakkar li l-IAS wettaq eżerċizzju wieħed ta’ awditjar fl-2011 bil-ħsieb li jiġu valutati l-adegwatezza u l-effikaċja tas-sistema interna għall-proċessi ta’ ppjanar u ta’ baġitjar tal-Uffiċċju; josserva, barra minn hekk, li l-ippjanar tal-akkwist pubbliku ma kienx inkluż fl-ambitu ta’ dak l-awditjar;

                  13.

                  Jilqa’ l-konklużjonijiet tal-IAS li s-sistema interna ta’ kontroll fis-seħħ tipprovdi assigurazzjonijiet raġjonevoli fir-rigward tal-ksib tal-objettivi tal-attivitajiet stabbiliti għall-proċessi ta’ ppjanar u ta’ baġitjar;

                  14.

                  Jinnota li l-oqsma li ġejjin kienu meqjusa li għandhom riskju għoli mill-IAS:

                              —

                              il-ġestjoni tal-kontinwità tal-attivitajiet;

                              —

                              il-ġestjoni ta’ rekwiżit ta’ applikazzjoni, qafas ta’ ġestjoni ta’ proġett u impenn mill-parti interessata;

                              —

                              kompetenzi tal-persunal;

                              —

                              dipendenza fuq individwi u trasferiment ta’ għarfien;

                        jistieden lill-Uffiċċju jimplimenta r-rakkommandazzjonijiet kollha tal-IAS sabiex ikun hemm titjib f’dawn l-oqsma u jinforma lill-awtorità ta’ kwittanza bl-azzjonijiet meħuda;

                  15.

                  Jirreferi, fir-rigward tal-kummenti l-oħra li jakkumpanjaw id-Deċiżjoni ta’ kwittanza tiegħu, li huma ta’ natura orizzontali, għar-Riżoluzzjoni tiegħu tas-17 ta’ April 2013 (8) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 187.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 121, 15.5.2009, p. 37.

         (5)  ĠU L 357, 31.12.2002, p. 72.

         (6)  ĠU L 286, 17.10.2012, p. 276.

         (7)  L-objettiv tal-Fond tal-Pensjonijiet tal-Europol huwa li jiffinanzja u jħallas il-pensjonijiet tal-persunal diġà impjegat mal-Europol qabel ma saret aġenzija tal-UE fl-1 ta’ Jannar 2010.

         (8)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).